Da folkene bag Aarhus Street Food 19. august åbnede for porten til hallen ved siden af rutebilstationen, havde de en tro på, at stedet nok skulle blive en succes.

Men at langt over en million gæster skulle lægge vejen forbi den kulinariske smeltedigel det første år, havde de aldrig turdet tro på.

“Det er jo bare vokset fuldstændigt sindssygt. Tusind tak til alle, har jeg lyst til at sige. Vi er overrasket over, hvor stor en succes det er blevet,” siger direktør for Aarhus Street Food, Britt Vorre.

Ifølge hendes tal har 3.500 gæster i gennemsnit besøgt den rustikke hal på Ny Banegårdsgade. Det svarer til 1.277.000 gæster på et år, og det er langt flere, end hvad kulturelle giganter som Moesgaard Museum, Aros, Den Gamle By og Tivoli Friheden kan prale med.

“Det har været et fedt år. Man kniber sig selv lidt i armen engang i mellem.”



Kan fejre jubilæum

Men de har også arbejdet hårdt på at gøre Aarhus Street Food til en succes.

At det den 19. august er et år siden, stedet åbnede, havde Britt Vorre ikke engang skænket en tanke, før Lokalavisen fortalte hende det.

“Det år er virkelig gået hurtigt. Vi har haft så sindssygt travlt, at vi har slet ikke har tænkt på det,” siger direktøren, som dermed heller ikke har overvejet, om fødselsdagen skal fejres på en særlig måde.

“Vi er jo bare et spisested, så det kan være vi laver noget happy hour eller lignende. Det må vi se.”



Lavpraktiske udfordringer

Selv betegner hun det forgangne år som et af de vildeste i hendes liv.

“Det har været det travleste år og den stejleste læringskurve, jeg nogensinde har oplevet. Men det har været det hele værd, og heldigvis har vi haft langt større succes, end vi turde håbe på.”

Når man starter så stort et projekt helt fra bunden, så møder man mange uforudsete forhindringer på sin vej. Den største har dog været organisatorisk.

“Den største udfordring har været at få så mange aktører til at samarbejde og gå i én retning. Det er vildt svært og et enormt arbejde helt lavpraktisk at sørge for, at de 24 køkkener, som alle har 15 eller flere ansatte, gør det rigtige. Låser døre, smider affald rigtigt ud og sådan nogle små, praktiske ting. Det er jo et kæmpestort maskineri, vi har opbygget 'behind the scenes' for at få det hele til at køre rundt,” forklarer Britt Vorre.

Hun og holdet bag Aarhus Street Food har masser af planer og idéer for fremtiden, men de er indtil videre hemmelige, bedyrer hun.

“Vi føler os forpligtet til at udvikle os hele tiden. Der skal selvfølgelig være faste ting som en flæskestegssandwich eller en sandwich fra Banh Mi, men køkkenerne skal opfinde nye ting, som gør, at gæsterne bliver ved med at komme.”

